Document ID: 32013R1019

KOMISIJOS REGLAMENTAS (ES) Nr. 1019/2013
2013 m. spalio 23 d.
kuriuo dėl histamino žuvininkystės produktuose iš dalies keičiamas Reglamento (EB) Nr. 2073/2005 I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 852/2004 dėl maisto produktų higienos (1), ypač į jo 4 straipsnio 4 dalį,
kadangi:
(1)
2005 m. lapkričio 15 d. Komisijos reglamente (EB) Nr. 2073/2005 dėl maisto produktų mikrobiologinių kriterijų (2) nustatyti mikrobiologiniai kriterijai dėl tam tikrų mikroorganizmų ir įgyvendinimo taisyklės, kurių turi laikytis maisto ūkio subjektai, įgyvendindami Reglamento (EB) Nr. 852/2004 4 straipsnyje nurodytas bendrąsias ir specialiąsias higienos priemones. Visų pirma jame nustatyti histaminui taikomi maisto saugos kriterijai ir žuvininkystės produktams iš žuvų rūšių, kurios siejamos su dideliu histidino kiekiu, taikomi mėginių ėmimo planai;
(2)
fermentacijos būdu pagamintas žuvies padažas yra skystas žuvininkystės produktas. Maisto kodekso komisija (3) nustatė naujus rekomenduojamus didžiausius histamino kiekius tokiame žuvies padaže - jie skiriasi nuo nustatytųjų Reglamento (EB) Nr. 2073/2005 I priede. Ta rekomendacija atitinka informaciją apie poveikio vartotojams duomenis, kuriuos pateikė Europos maisto saugos tarnyba (EMST) savo mokslinėje nuomonėje dėl rizika grindžiamos biogeninių aminų formavimosi fermentuotuose maisto produktuose kontrolės (4);
(3)
kadangi žuvies padažas yra skystas žuvininkystės produktas, galima tikėtis, kad histaminas yra pasiskirstęs tolygiai. Todėl mėginių ėmimo planas gali būti paprastesnis negu kitų formų žuvininkystės produktų atveju;
(4)
tikslinga fermentuojant žuvininkystės produktus pagamintam žuvies padažui nustatyti atskirtą maisto saugos kriterijų, siekiant jį suderinti su nauju Maisto kodekso komisijos standartu ir EMST nuomone. Taip pat reikėtų iš dalies pakeisti 2 išnašą;
(5)
įprastą mėginių ėmimo iš žuvies produktų histaminui nustatyti planą sudaro devyni mėginiai, kuriems reikia daug mėginių medžiagos. 1.26 maisto saugos kriterijaus dėl žuvininkystės produktų 18 išnašoje teigiama, kad pavieniai mėginiai gali būti paimti mažmeninės prekybos lygmeniu. Tokiais atvejais remiantis vieno mėginio analizės rezultatais nereikėtų visos partijos laikyti nesaugia. Tačiau, jeigu vieno iš devynių išanalizuotų mėginių vertė viršija M, visa partija laikoma nesaugia. Taip turėtų būti ir tais atvejais, kai nustatoma, kad pavienių mėginių vertė viršija M. Todėl tinkama iš dalies pakeisti 18 išnašą. 18 išnaša taip pat turėtų būti taikoma 1.26 ir 1.27 maisto saugos kriterijams;
(6)
todėl Reglamentas (EB) Nr. 2073/2005 turėtų būti atitinkamai iš dalies pakeistas;
(7)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2073/2005 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 23 d.

Labels: 1
17
19
0
6